Man in hof ná skietvoorval op plaasArgieffoto: SAPD, Facebook Die man wat daarvan beskuldig word dat hy ŉ begrafnisganger op ŉ plaas in die Otto’s Bluff-gebied naby Pietermaritzburg in KwaZulu-Natal doodgeskiet het, het Dinsdag in die landdroshof in New Hanover verskyn. Kapt. Nqobile Gwala, woordvoerder van die polisie, het bevestig Edward Solomon (66) het ŉ vlugtige verskyning in die beskuldigdebank gemaak. Die saak is tot 9 Januarie uitgestel wanneer Solomon om borgtog sal aansoek doen. Maroela Media het vroeër berig Solomon is Saterdag in hegtenis geneem nadat ŉ man op sy plaas in die Cramond-distrik doodgeskiet is. Volgens die polisie het talle mense ŉ begrafnis van die Lembethe-familie op die plaas bygewoon. Solomon het na bewering met ŉ vuurwapen by die begrafnis opgedaag en daarop aangedring dat die mense die plaas verlaat. “Toe een van die begrafnisgangers met hom gaan praat het, het hy hom na bewering geskiet voordat hy in sy voertuig van die toneel gevlug het,” het Gwala vroeër gesê. Die slagoffer is in sy bolyf gewond en is op die toneel dood verklaar. Times Live het intussen die oorledene as Mothiwa Ngubane geïdentifiseer.